**Notă informativă**

**la proiectul Hotărîrii Guvernului cu privire la modificarea și abrogarea unor Hotărîri ale Guvernului**

Proiectul Hotărîrii Guvernului cu privire la modificarea și abrogarea unor Hotărîri ale Guvernului, este elaborat în contextul ajustării prevederilor normative la prevederile Legii nr.215 din 4 noiembrie 2011 cu privire la frontiera de stat a Republicii Moldova, Legii nr.283 din 28 decembrie 2011 cu privire la Poliţia de Frontieră şi prevederile Hotărîrii Guvernului nr.926 din 12 decembrie 2012 pentru implementarea Legii nr.215 din 4 noiembrie 2011 cu privire la frontiera de stat a Republicii Moldova.

Astfel, reieșind din prevederile Legii nr.283 din 28 decembrie 2011 cu privire la Poliţia de Frontieră, în atribuțiile Poliţiei de Frontieră intră prevenirea şi combaterea criminalităţii transfrontaliere, traficul de fiinţe umane, organizarea migraţiei ilegale, precum și trecerea ilegală a frontierei de stat.

Totodată, reieşind din prevederile art.15 din Legea nr.215 din 04 noiembrie 2011 cu privire la frontiera de stat a Republicii Moldova, autorizarea trecerii frontierei de stat constă în recunoaşterea legalităţii privind trecerea frontierei de stat de către persoane, mijloace de transport, iar temei pentru autorizarea trecerii frontierei de stat servesc actele de călătorie valabile prevăzute de legislaţia cu privire la ieşirea şi intrarea în Republica Moldova, privind regimul străinilor în Republica Moldova, precum şi alte documente stabilite în actele normative.

În conformitate cu prevederile art.3 din Legea nr.215 din 4 noiembrie 2011 cu privire la frontiera de stat a Republicii Moldova, actul de călătorie constituie orice tip de document ce acordă dreptul pentru trecerea frontierei de stat persoanelor şi mijloacelor de transport, prevăzut de actele legislative în vigoare, precum şi de tratatele internaţionale la care Republica Moldova este parte.

Solicitarea certificatului de asigurare „Carte verde” eliberat pe teritoriul Republicii Moldova, care se cere în prezent la ieșirea din țară, de la utilizatorul de autovehicul înmatriculat în Republica Moldova, în punctul de trecere a frontierei de stat nu este în concordanţă cu prevederile legale. Or, art.2 din Legea nr.414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule, defineşte noţiunea certificat de asigurare „Carte verde” ca fiind valabil în afara teritoriului ţării emitente, prin urmare nevalabil pe teritoriul statului nostru. Mai mult ca atît, reieșind din prevederile actuale ale alin.(3) art.39 din Legea nr.414-XVI din 22 decembrie 2006, posesorul şi/sau utilizatorul de autovehicul este obligat să poarte în timpul conducerii poliţa de asigurare RCA, or această prevedere precum și cea din alin.(2) al aceluiași articol obligă persoana să dețină atît polița de asigurare RCA cît și certificatul de asigurare „Carte verde”, ceea ce este inadmisibil.

Reieșind din considerentele invocate mai sus, se propune ca autovehiculele neînmatriculate în Republica Moldova la traversarea frontierei de stat a Republicii Moldova, să fie obligate să deţină certificatul de asigurare „Carte Verde” sau poliţa de asigurare RCA valabile, iar pentru cele înmatriculate în Republica Moldova să fie obligate să poarte în timpul conducerii doar poliţa de asigurare RCA.

Prin urmare, persoana care utilizează un autovehicul înmatriculat în Republica Moldova nu poate fi obligată de către Republica Moldova să perfecteze Cartea Verde a Republicii Moldova, aceasta din urmă fiind prerogativa statului de destinație, mai mult ca atît nu poate interzice autorizarea trecerii frontierei a mijlocului de transport în lipsa acesteia.

Astfel, reieşind cele expuse, se propune amendarea pct. 5 din Hotărârea Guvernului nr. 133 din 27 ianuarie 2012 „Cu privire la aprobarea Conceptului tehnic al Sistemului informaţional automatizat de stat în domeniul asigurărilor obligatorii de răspundere civilă pentru pagube produse de autovehicule”, astfel, încât Departamentul Poliției de Frontieră să nu fie ținut la controlul aspra deținerii de către utilizatorii de autovehicule a asigurării obligatorii de răspundere civilă externă la punctele de trecere a frontierei de stat a Republicii Moldova. Suplimentar, se propune abrogarea Hotărârii Guvernului nr. 763 din 2 iulie 2007 cu privire la unele măsuri de realizare a controlului asupra asigurărilor obligatorii de răspundere civilă auto externă, care  împuterniceşte Poliţia de Frontieră cu funcţia de control asupra deţinerii de către utilizatorii de autovehicule a asigurărilor de răspundere civilă auto externă și totodată, interzice autorizarea trecerii frontierei a mijloacelor de transport în lipsa asigurărilor obligatorii de răspundere civilă auto externă, or autorizarea se efectuează în baza actelor de călătorie și nu în temeiul certificatului de asigurare Carte Verde.

**Ministrul afacerilor interne Oleg BALAN**